Şəhla İsmayıl

Həyatı 
Şəhla İsmayıl 1976-cı ildə Bakı şəhərində anadan olub. İxtisasca ingilis dili filologiyası üzrə magistr təhsilli filoloqdur.
2005-ci ildə Birləşmiş Krallığın "İnsan Hüquqları, Demokratiya və Yaxşı İdarəçilik" mövzusunda Con Smit təqaüd proqramının Azərbaycandan olan ilk məzunlarındandır. 2011-ci ildə ABŞ-də yerləşən Avrasiya Fondunun "Avrasiyanın Gənc Liderləri" təqaüd proqramının Azərbaycan üzrə ilk mükafatçısıdır.

Şəhla İsmayıl azərbaycan, rus və ingilis dillərində sərbəst danışır və yazır.
Ailəlidir. İki övladı var.

 Karyerası 
Şəhla İsmayıl, 1998-ci ildən qadınların cəmiyyətdə rolunun artırılması ilə bağlı fəaliyyət göstərir. O, 20 ildən artıqdır ki, gender bərabərliyi və qadın hüquqları sahəsində fəal şəkildə çalışır. İngiltərə (2005), ABŞ (2011), Belçika (2014) və Fransada (2018) həyata keçirilən təqaüd proqramlarının iştirakçısı olmuş Şəhla İsmayıl, dünyanın 50-dən artıq şəhərində məruzəçi qismində çıxış edib.

O, 2002-ci ildən etibarən Rasional İnkişaf uğrunda Qadınlar Cəmiyyətinin sədrivə 2005-ci ildən Azərbaycanda Norveç İnsan Hüquqları Fondunun müvəkkilidir.
Şəhla İsmayıl, həmçinin 2010-cu ildən biznes layihələri ilə də məşğul olmağa başlayıb. O Azərbaycanda ilk İR şirkəti olan CONTRAST şirkətinin İdarə Heyətinin üzvüdür. Digər yandan qərargahları ABŞ-də yerləşən "Qadınlar üçün Qlobal Fond" və 2011-ci ildən də "Qadın Hüquqları üzrə Təcili Yardım Fondu" təşkilatlarının məsləhətçisidir.

Şəhla İsmayıl 2013-cü ildən Almaniyanın Konrad Adenauer Fondunun "Qadın Gücünə Güc" adlı layihəsinin rəhbəri vəzifələrində çalışıb. O, həmçinin kommunikasiya bacarıqları, insan resursları və institusional potensialın artırılması üzrə mütəxəssis, həyat və biznes kouçu qismində fəaliyyət göstərir(b). O elə həmin ildən Azərbaycan Respublikası Təhsil Nazirliyi ilə Təhsil Texnologiyaları Milli Mərkəzinin "Sağlam Təhsil — Sağlam Xalq" meqa-layihəsinin Gender Blokuna rəhbərlik etmişdir. Layihənin əsas məqsədi yüksək səviyyədə öyrənmə vərdişlərinə nail olmaq üçün gender və sağlamlığın müdafiəsinə həsr olunmuş innovativ texnologiyalar vasitəsilə Azərbaycanın təhsil sistemində əsaslı islahatların həyata keçirilməsi olub.

2014-cü ildən etibarən Şəhla İsmayıl, yaratdığı Azərbaycanda ilk gender-profilli kommersiya təşkilatı olan "Gender Port" adlı MMC-nin təsisçisi və direktorudur. Bu təşkilatın missiyası və məqsədləri Azərbaycan qadınının inkişafına və bərabərliyinə xidmət etməkdən ibarətdir. O həmçinin 2016-cı ildən etibarən "NEST Group" adlı ailələrə dəstək mərkəzinin təsisçisidir.

O, 100-dən çox milli və beynəlxalq layihənin, 120 nəşr, hesabat və siyasi sənədin, eləcə də Azərbaycanda ilk Analıq Məktəbi, ilk Gender Ekspert Qrupu, ilk Qadın Resurs Mərkəzi, ilk Qadın Parlamenti, Bələdiyyələr nəzdində ilk Qadın Palataları, ilk Gender Məktəbi layihələrinin və BMT-nin Təhlükəsizlik Şurasının 1325 saylı qətnaməsi üzrə ölkənin ilk Milli Fəaliyyət Planının müəllifidir. Şəhla İsmayıl Atlantik Müqavilə Assosiasiyasının Qadın, Sülh və Təhlükəsizlik mövzusunda fəaliyyət göstərən İşçi Qrupunun Azərbaycan üzrə nümayəndəsidir.

Şəhla İsmayıl qadın hüquqları, insan hüquqları, gender bərabərliyi, təşkilatın idarə edilməsi və ünsiyyət bacarıqları sahələrində ixtisaslaşıb. O həmçinin 50-dən çox beynəlxalq və milli layihənin müəllifi və rəhbəri, eləcə də, 8 kitabın müəllifidir. Şəhla İsmayıl bir çox milli və beynəlxalq layihələrdə, o cümlədən, bir neçə biznes layihəsində gender ekspertizasını həyata keçirir(b).

 Mükafatları 

 Bob Hepple adına Bərabərlik Mükafatı 
2018-ci ildə Şəhla İsmayıl gender bərabərliyi sahəsində verdiyi töhfələrə görə İngiltərədə Bob Hepple adına Bərabərlik Mükafatına layiq görülmüşdür.

 "Tərəqqi" medalı 
Prezident İlham Əliyev Azərbaycan qadınlarının "Tərəqqi" medalı ilə təltif edilməsi haqqında sərəncam imzalayıb.
Azərbaycanın ictimai həyatında səmərəli fəaliyyətlərinə görə "Tərəqqi" medalı ilə təltif edilən qadınlar arasında Avropa Birliyi Şərq Tərəfdaşlığı Vətəndaş Cəmiyyəti Forumu, Azərbaycan Milli Platformasının əlaqələndiricisi Şəhla İsmayıl da olub.

 Şərəf Legionu Kavaleri Ordeni 
Rasional İnkişaf Uğrunda Qadınlar Cəmiyyətinin rəhbəri Şəhla İsmayıl gender bərabərliyinin inkişafına və sülhyaratmaya verdiyi töhfəyə görə Şərəf Legionu Kavaleri Ordenilə təltif edilib.

2022-ci il, iyunun 2-də Fransa səfirliyində mükafatın təqdim edilməsi mərasimi keçirilib. Fransa səfiri Zakari Qross ordeni təqdim edərək Şəhla İsmayılın qadın hüquqlarının müdafiəsi, inklüziv cəmiyyətin inkişafı və Cənubi Qafqaz regionunda sülhün bərqərar olmasındakı xidmətlərindən danışıb. Şəhla İsmayıl cavab çıxışında onun fəaliyyətinə verilən belə yüksək qiymətə görə təşəkkürünü bildirib. Mükafatlandırma mərasimində bir sıra ölkələrin diplomatik korpusunun və Azərbaycanın vətəndaş cəmiyyətinin nümayəndələri iştirak ediblər.

 Həmçinin bax 
Elm və Təhsil Nazirliyi (Azərbaycan)
Birləşmiş Millətlər Təşkilatı
"Tərəqqi" medalı
"Fəxri legion" ordeni

 İstinadlar 

 Xarici keçidlər 

 Şəhla İsmayılın həyatı
 ŞƏHLA İSMAYIL FRANSANIN ALİ MÜKAFATINI ALDI
 APPEAL of Azerbaijani civil society activists and representatives to the UN Committee Against Torture and European Committee for the Prevention of Torture and Inhuman or Degrading Treatment or Punishment on the cases of politically motivated torture in Azerbaijan
 Şəhla İsmayıl haqqına sahib çıx